b'\n_START_ARTICLE_\nAlfonz Levi\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v Logatcu in Kranju, ni\xc5\xbejo ginmazijo v Kranju (1880\xe2\x80\x931884), vi\xc5\xa1jo pa v Ljubljani (1884\xe2\x80\x941888). Nato je v Ljubljani kon\xc4\x8dal \xc5\xa1tudij bogoslovja in bil 1892 posve\xc4\x8den. Leta 1905 v Gradcu promoviral za doktorja teologije. Kot kaplan je slu\xc5\xbeboval v Cerknici (1892\xe2\x80\x931893), bil \xc5\xa1kofijski tajnik v Ljubljani (1893-1899), nato pomo\xc5\xbeni u\xc4\x8ditelj in suplent na gimnaziji v Kranju (1899\xe2\x80\x931903), katehet na realki v Idriji (1903\xe2\x80\x931904) in od 1904 do 1926, ko se je upokojil, profesor verouka na I. dr\xc5\xbeavni gimnaziji v Ljubljani. Pisal je \xc4\x8dlanke vzgojne, prosvetne in religiozne vsebine. Sestavil je u\xc4\x8dni knjigi: Zgodbe sv. pisma novega zakona za srednje \xc5\xa1ole, (Ljubljana, 1924) in Zgodbe sv. pisma starega zakona za srednje \xc5\xa1ole (Ljubljana, 1926). V reviji \xc4\x8cas je v letih 1930-1931 je objavil razpravo Moderna karakterologija in kr\xc5\xa1\xc4\x8danska vzgoja. Deloval je tudi pri humanitarni organizaciji Karitas.'